CELEX: 32014R1137
Language: ro
Date: 2014-10-27 00:00:00
Title: Regulamentul (UE) nr. 1137/2014 al Comisiei din 27 octombrie 2014 de modificare a anexei III la Regulamentul (CE) nr. 853/2004 al Parlamentului European și al Consiliului în ceea ce privește manipularea anumitor organe de la animale, destinate consumului uman  Text cu relevanță pentru SEE

28.10.2014   
            
            
               RO
            
            
               Jurnalul Oficial al Uniunii Europene
            
            
               L 307/28
            
         REGULAMENTUL (UE) NR. 1137/2014 AL COMISIEI
   din 27 octombrie 2014
   de modificare a anexei III la Regulamentul (CE) nr. 853/2004 al Parlamentului European și al Consiliului în ceea ce privește manipularea anumitor organe de la animale, destinate consumului uman
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 10 alineatul (1),
   întrucât:
   
               (1)
            
            
               Regulamentul (CE) nr. 853/2004 stabilește norme specifice privind igiena alimentelor de origine animală care trebuie respectate de operatorii din sectorul alimentar. Regulamentul respectiv prevede că operatorii din sectorul alimentar trebuie să asigure conformitatea cu cerințele specifice pentru manipularea ulterioară a organelor precum stomacuri de rumegătoare și picioare de ungulate.
            
         
               (2)
            
            
               În conformitate cu anexa III la respectivul regulament, înainte de a fi transportate către o altă unitate, picioarele de ungulate destinate manipulării ulterioare trebuie să fie jupuite sau opărite și depilate, iar stomacurile de rumegătoare trebuie să fie opărite sau curățate în cadrul abatorului.
            
         
               (3)
            
            
               Echipamentul necesar pentru jumulire sau opărire și depilare necesită o investiție mare. În consecință, în special abatoarele de dimensiuni mici și medii nu pot manipula ele înseși picioarele destinate consumului uman într-un mod eficient din punctul de vedere al costurilor.
            
         
               (4)
            
            
               Deși evoluțiile tehnologice permit valorificarea picioarelor de ungulate în alimente, reducându-se astfel deșeurile alimentare, în special abatoarele de dimensiuni mici și mijlocii se confruntă cu consecințe practice, care împiedică această valorificare.
            
         
               (5)
            
            
               Cheagul este rafinat pentru producția de brânză și se obține din stomacuri de rumegătoare tinere în unități speciale. Opărirea sau curățarea stomacurilor reduce în mod substanțial producția de cheag din aceste stomacuri, însă nu contribuie la siguranța cheagului, care este ulterior supus unui proces de înaltă rafinare.
            
         
               (6)
            
            
               În scopul de a promova un grad mai bun de reglementare și de competitivitate, trebuie menținut un nivel ridicat al siguranței alimentare, creându-se totodată condiții de concurență echitabile pentru operatori, care să fie sustenabile și pentru abatoarele de dimensiuni mici și mijlocii.
            
         
               (7)
            
            
               Stomacurile de rumegătoare și picioarele de ungulate sunt incluse în definițiile organelor, din anexa I la Regulamentul (CE) nr. 853/2004. Cerințele din regulamentul respectiv referitoare la manipularea organelor, inclusiv cele privind temperatura pe durata depozitării și a transportului, asigură faptul că aceste produse pot fi manipulate și transportate către o unitate din afara abatorului, colectate de la diferite abatoare și valorificate în condiții de siguranță. Prin urmare, autoritatea competentă nu ar trebui să permită transportul către o altă unitate a picioarelor de ungulate care nu sunt jupuite sau opărite și nu sunt depilate.
            
         
               (8)
            
            
               Prin urmare, anexa III la Regulamentul (CE) nr. 853/2004 ar trebui modificată în consecință.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   În anexa III la Regulamentul (CE) nr. 853/2004, punctul 18 din secțiunea I capitolul IV se înlocuiește cu următorul text:
   
      
                  „18.
               
               
                  atunci când sunt destinate unei prelucrări ulterioare:
                  
                              (a)
                           
                           
                              stomacurile trebuie să fie opărite sau curățate; cu toate acestea, în cazul stomacurilor de rumegătoare tinere destinate producției de cheag, este necesar ca stomacurile să fie doar golite;
                           
                        
                              (b)
                           
                           
                              intestinele trebuie să fie golite și curățate;
                           
                        
                              (c)
                           
                           
                              capetele și picioarele trebuie să fie jupuite sau opărite și depilate; cu toate acestea, atunci când autoritățile competente autorizează acest lucru, picioarele care sunt în mod vizibil curate pot fi transportate și jupuite sau opărite și depilate într-o unitate autorizată care manipulează ulterior picioarele în vederea prelucrării în alimente.”
                           
                        
            
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 octombrie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 139, 30.4.2004, p. 55.